Fredericia 13.05.2015

# Ungebyrådets svar på høring vedr. anlæg på skolerne.

Ungebyrådet samlet d. 12.5.2015 udtaler følgende:

Vi vælger at dele vores forslag til anlæg på skolerne op i to kategorier: Det fysiske miljø og det æstetiske. Det gør vi, fordi vi synes, at begge former er vigtige, når man skal prioritere anlæg på skolerne, hvor vi skal have lyst til være hver dag.

**Det fysiske miljø:**

Det, der har den store prioritet for os, er at toiletforholdene er gode. Toiletterne bør være indrettet, så man kan være privat. De bør vedligeholdes og holdes rene/være nemme at holde rene. Dette gælder for alle skoler i Fredericia.

Derudover peger vi på en generel fornyelse af klasselokaler, så de er tidssvarende.

Vi ønsker i det hele taget en generel skolerenovering, især på nogle af de ældre skoler (eks. Nørre Alle)

Vi mener også, at man bør prioritere, at der sker en hurtig istandsættelse af ting, for når noget får lov til at være i stykker, sker der nemmere hærværk og folk bliver ligeglade.

Der skal være mere, og opdateret Pc udstyr, Opgradering af IT og netværksforbindelse. Muligheder for at det forskellige udstyr også kan spille sammen.

**Det æstetiske miljø:**

Der skal males og friskes op, så skolerne bliver imødekommende at være på.

Gode og pæne fælles rum, som kan bruges i pauser og i fritiden.

**I øvrigt:**

Vi ser gerne, at der bliver mere rengøring og at servicemedarbejdere får tid til at vedligeholde ting.

Møbler på skolerne trænger til fornyelse. Der skal især være fokus på stolene af ergonomiske hensyn.

Med venlig hilsen

Ungebyrådet i Fredericia.